All Blacks-afrigter steeds in spervuurDie All Blacks se Ian Foster. Foto: Marty Melville/AFP. Ian Foster, die All Blacks se afrigter, het dalk ŉ klinkende oorwinning oor die Springbokke behaal, maar sy eie base is nog nie oortuig nie. Mark Robinson, uitvoerende hoof van Nieu-Seeland Rugby, het gesê daar sal oor Foster se toekoms besluit word nadat die span terug is in die land. Hulle wil ook eers met die span se bestuur vergader. Die rugbyraad sal teen die middel of einde van volgende week ŉ aankondiging doen oor die hoofafrigter. Robinson het aan joernaliste gesê hulle sal inligting uit die All Black-kamp oorweeg en dan ŉ besluit neem. Reeds voor die span se vertrek na Suid-Afrika wou Robinson nie praat oor Foster se toekoms ná die twee toetse teen Suid-Afrika nie. Daar was talle eise in Nieu-Seeland dat Foster afgedank word. Die nederlaag in Mbombela was die Nieu-Seelanders se vyfde loesing in ses toetse. Ná die suksesvolle termyn van Steve Hansen, Foster se voorganger, het die span na die vyfde plek op die wêreldranglys teruggesak. Robinson het gesê dis nie net Foster se toekoms wat bespreek word nie, maar daar word oor ŉ breër front gekyk na wat verander moet word. Sou Foster afgedank word, sal sy opvolger net ŉ week hê om voor te berei vir die toets teen Argentinië op 27 Augustus. Die voorlopers om Foster te vervang, is Joe Schmidt, voormalige afrigter van Ierland, en Scott Robertson, die baie suksesvolle afrigter van die Canterbury Crusaders.